
09.07.04
Informasjonstiltak om mulige konsekvenser av grov vold og/eller vold i nære relasjoner

Som det fremgår av rundskrivet pkt 1, har gruppen tatt initiativ til ulike tiltak når det gjelder informasjon om mulige konsekvenser av grov vold og/eller vold i nære relasjoner. 

Informasjon vil bli gitt i søkerfasen, enten i søknadsskjema for de som ikke søker asyl og for asylsøkere gjennom informasjonstiltak i ordinære mottak. Det er også aktuelt å gi informasjon i forbindelse med positive vedtak i en rekke typer saker. Ved innvilgelse av søknader når oppholds- eller arbeidstillatelsen tar sikte på føre til mer varig opphold derunder også EØS-tillatelser, samt når det er søkt asyl. Også når det er innvilget familiegjenforening skal slik informasjon gis. Det gis ikke slik informasjon i vedtak om visum eller når tillatelsen er av kortvarig/midlertidig art. 

Nedenfor følger teksten som er tatt inn i søknadsskjema, konseptene og det aktuelle informasjonsarket som gis til søkere i ordinære mottak.

AVSNITT I KONSEPTENE:

Det informeres om at overtredelse av utlendingsloven eller straff for brudd på norsk lov kan føre til utvisning og forbud mot å reise inn i Norge. Utvisning kan også føre til innmelding i Schengen Informasjonssystem og forbud mot å reise inn i Schengen-området. Om det skal reageres med utvisning blir vurdert konkret, og det blir bl.a. tatt hensyn til hvor grov overtredelsen er, hvor alvorlig lovbruddet er, personens tilknytning til Norge, konsekvensene av en utvisning for den nærmeste familien og eventuelt beskyttelsesbehov.

SØKNADSSKJEMA:

Det informeres om at brudd på norske strafferegler og overtredelse av utlendingsloven kan føre til utvisning. Utvisning medfører innreiseforbud til Norge. Utvisning kan også medføre innmelding i Schengen Informasjonssystem og det innebærer innreiseforbud til Schengen-området. 

Informasjonsskriv til asylssøkere:

Den som får innvilget asyl er vernet mot utsendelse, så lenge forholdene i returlandet tilsier at det ikke er trygt å returnere ditt. Dersom asyl eller annet opphold i Norge ikke blir innvilget, vil retur være aktuelt. 

Den som i søknadsperioden har begått straffbare handlinger kan i tillegg til pålegg om å forlate landet også bli utvist med innreiseforbud. Straffbare handlinger vil si brudd på norske strafferegler slik som straffeloven, vegtrafikkloven, våpenloven og toll loven. Overtredelse av utlendingsloven kan også kan føre til utvisning. Falsk forklaring og falske dokumenter er eksempler på brudd på utlendingsloven.

Bruk av vold i nære relasjoner, som for eksempel innen familien, er straffbart i Norge. Det norske samfunnet er opptatt av å beskytte personer som er utsatt for vold og som er i et avhengighetsforhold til voldsutøveren. Dette gjelder også der fysisk maktbruk ikke er av særlig grov karakter eller hvor det dreier seg om psykisk vold. Videre er omskjæring straffbart i Norge selv om overgrepet skjer i utlandet. Det er også forbud mot tvangsekteskap.

Grov vold vil alltid bli sett på som alvorlig uansett hva slags forhold offer og gjerningsperson står i til hverandre. Andre straffbare handlinger som narkotikalovbrudd og organisert kriminalitet generelt, vil alltid bli sett på som særlig samfunnsskadelig.   

Utvisning medfører innreiseforbud til Norge for et tidsrom av to år, fem år eller for bestandig. Utvisning kan også medføre innmelding i Schengen Informasjonssystem og det innebærer innreiseforbud til Schengen-området.
Selv om det er begått straffbare handlinger behøver ikke utvisning være en følge. Dersom vedkommende utlending har sterk tilknytning til Norge gjennom for eksempel familie, kan utvisning unnlates. For de mest alvorlige straffbare handlinger vil imidlertid utvisning være resultatet selv om vedkommende har familie.  

